ไฟแนนเชียลไดเจสต์
ITD รับงานใหม่ 955 ล้าน
10 ส.ค. 2554

ITD รับงานใหม่ 955 ล้าน
บริษัท อิตาเลียนไทย ดีเวล๊อปเมนต์ (ITD) แจ้งว่า วันที่ 6 ก.ค.ที่ผ่านมา บริษัทได้หนังสือสัญญาจาก บริษัท ซีพีเอ็น เชียงราย และบริษัท ห้างสรรพสินค้าโรบินสัน ว่าจ้างก่อสร้างโครงการ เซ็นทรัลพลาซ่า สุราษฎร์ธานี มูลค่างาน 955.72 ล้านบาท (รวมภาษีมูลค่าเพิ่ม) ก่อสร้างภายในระยะเวลา 412 วัน 
SAMTEL คว้างาน 289 ล้าน
บริษัท สามารถเทลคอม (SAMTEL) ได้ลงนามสัญญางานปรับปรุงระบบสื่อสัญญาณ เพื่อรองรับโครงการสร้างโครงข่ายโทรศัพท์เคลื่อนที่ยุคที่ 3 กับบริษัท ทีโอที เมื่อวันที่ 19 ก.ค. 2554 โดยมีมูลค่าโครงการ 289.6 ล้านบาท (ไม่รวมภาษีมูลค่าเพิ่ม) โดยจะต้องดำเนินการจัดหาติดตั้งและส่งมอบอุปกรณ์พร้อมติดตั้งให้แล้วเสร็จภายใน 120 วัน ซึ่งมีเงื่อนไขการชำระเงินแบ่งออกเป็น 3 งวด ตามความคืบหน้าของงานที่แล้วเสร็จ
PICNI ปฏิเสธขายหุ้นให้ทรีซิกตี้ไฟว์
บริษัท ปิคนิค คอร์ปอเรชั่น (PICNI) ชี้แจงตลาดหลักทรัพย์ว่า บริษัทยังไม่ได้มีการเจรจาหรือบันทึกข้อตกลงเกี่ยวกับการขายหุ้นให้กับบริษัท ทรีซิกตี้ไฟว์(TSF) แต่อย่างใด และบริษัทยังคงดำเนินงานตามแผนฟื้นฟูกิจการต่อไป
ด้านตลาดหลักทรัพย์ กล่าวว่า บริษัท ทรีซิกตี้ไฟว์ จะต้องชี้แจงข้อมูลเรื่องนี้มาให้ตลาดทราบภายในวันที่ 22 ก.ค.นี้ และหากจะยังคงเดินหน้าซื้อหุ้นของบริษัท ปิคนิคฯ ต่อไป ยังมีขั้นตอนและต้องใช้เวลาในการดำเนินการอีกระยะหนึ่ง คงไม่จบลงเร็วภายในเร็วๆ นี้ 
ไทยพาณิชย์ขาย 4 กองทุน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า วันนี้จนถึงวันที่ 25 ก.ค. บริษัทเสนอขายกองทุนตราสารหนี้ระยะสั้น 3 เดือน ถึง 1 ปี พร้อมกัน 4 กองทุน มูลค่ารวม 2.3 หมื่นล้านบาท อาทิ กองทุนเปิดไทยพาณิชย์ตราสารหนี้ต่างประเทศ 1Y8 อายุ 1 ปี คาดผลตอบแทนประมาณ 3.80% ต่อปี มีนโยบายการลงทุนในตราสารหนี้ต่างประเทศ กองทุนเปิดไทยพาณิชย์ตราสารหนี้ในประเทศ 3M7 อายุ 3 เดือน คาดผลตอบแทน 3.10% ต่อปี 
ขณะที่ บลจ.ธนชาต เปิดขายกองทุนเปิดธนชาตตราสารหนี้ 3 เดือน#5 รอบการลงทุน 3 เดือน ผลตอบแทนประมาณ 3.10% ต่อปี จนถึงวันที่ 22 ก.ค. และกองทุนเปิดธนชาตพันธบัตรรัฐคุ้มครองเงินต้น 3M/4 รอบการลงทุน 3 เดือน ผลตอบแทนประมาณ 3.0% ต่อปี จนถึงวันที่ 29 ก.ค.นี้